**Темазы: Тыва улустуӊ оран дугайында билиишкини**

**Сорулгазы:**

1.Оран деп терминниӊ хөй талалыг уткаларын өөреникчилерге сонуургадып билиндирер.

2. Оран деп билиишкинниӊ аӊгы-аӊгы уткаларын өоренип көрүп тургаш, чер-чуртунга ынак болурунга болгаш тыва чоннуӊ чүдулгезин билир болгаш хүндүлээр чорукка кижизидер.

3. Оран деп билиишкинге хамаарышкан айтырыгларга харыылап база оон-даа өске онаалгаларны күүсеттирип тургаш, өөреникчилерниӊ аас болгаш бижимел чугаазыныӊ сайзырадылгазын чедип алыр.

**Кичээлге ажыглаар чүүлдер:** улусчу ужурлар ному, оран деп билиишкинге хамаарышкан чалбарыглар бижээн карточка-саазыннар

**Кичээлдиӊ планы**

1. Организастыг кезээ.

2. Онаалга хыналдазы.

3. Чаа тема өөренир кезээ

4. Чаа теманы быжыглаарыныӊ кезээ

5. Түӊнел кезээ

6. Демдектер салыры.

7. Онаалга бээриниӊ кезээ.

**Кичээлдиӊ чорудуу**

*1. Организастыг кезээ.*

* Өөреникчилерниӊ кичээлге белеткенгенин хынап база белеткенир кылдыр сагындырыгны бээр.
* Өөреникчилер-биле мендилежир.
* Оларны даӊзы езугаар ончалаар.
* Кичээнгейни хаара тудар.

*2. Онаалга хыналдазы.*

*3. Чаа тема өөренир кезээ*

- Силерниӊ ада-иелериӊер база кырган-ава, кырган-ачаларыӊар оран деп сөс ажыглап турда дыӊнаан силер бе? (холдарыӊар көдүрүп харыылаар силер)

- Оран деп чүл?

*Айтырыгга өөреникчилер боттарыныы-биле харыылап турар аразында оран дугайында номдан кылдынган тодарадылгаларны, уругларга үлеп бээр. Харыы соонда башкы:*

Тыва улусчу философияда оран дугайында билиишкин кедергей делгем уткалыг. Ол кижиниӊ иштики сагыш-сеткилинден эгелээш, чурттап олурар черин депшилдир кешкеш, бүдүн делегейже, каптагайже, октаргайже, өртемчейже чаттылып чоруткан.

Оран дээрге бир-ле чүвениӊ чыдар азы турар чери дээн уткалыг. Оран бүрүзү ээлиг, тускай чагыргалыг, амыдыралдыг. Тыва улустуӊ чүдүлгезинде, философиязында, аас чогаалында мындыг ораннар бар. (өөреникчилерге үлеп берген карточкаларны номчудар)

Айтырыглар:

1. Оран деп сөстүӊ утказын канчаар билдиӊер? (тайылбыр манаар)

2. Тыва улустуӊ чүдүлгезинде, аас чогаалында кандыг-кандыг ораннар барыл?

3. Оран дээрге чүү болурул?

*4. Чаа теманы быжыглаарыныӊ кезээ*

Кедергей-ле байлак оран М. Эргептиӊ чогаалындан үзүндүнү база Үш оран дугайында сөзүглелди номчуп бээр. Ораннарны аразында деӊнээр. (бижимел-биле). Ону кылып олурар аразында демги карточкаларны чыып алгаш, оран дугайында чалбарыглар кирген карточкаларны үлеп бээр.

Карточкаларны номчудар база тайылбырын кылдырар.

*5. Түӊнел кезээ*

1. Оран деп билиишкинни канчаар билип алдыӊар. (Чүге?)

2. Кижиниӊ куът-сүнезининиӊ чедер чери чүү чүведен хамааржырыл?

*6. Демдектер салыры.* Идекпейлиг өөреникчилерге демдектерни салыр.

*7. Онаалга бээриниӊ кезээ.* Оран деп билиишкинниӊ шупту уткаларын бижип эккээр.

* Бирээде, кижиниӊ иштики ораны (сагыш, угаан, бодал, хей-аът, сүлде, сус, куът азы сүнезин) тус-тузунда боттуг чүүлдер кылдыр санаттынар. Олар «олурар-турар», «дезер», «чоруур» ораннарлыг.
* Ийиде, бойдуста үш кол улуг ораннар бар. Оларга Үстүү оран, Ортаа оран, Алдыы оран хамааржыр. Оларны Курбусту ораны, Чаибы-дип ораны, Эрлик ораны деп-даа адаар.
* Үште, база бир тускай амыдыралдыг оран – таӊды ораны. Ооӊ байлаа – аӊ-меӊ, тайга, арга-эзим, суг-суггат. Бо оранга кижилер чедимчелии таӊды кежиинден дорт хамааржып чораан.
* Дөртте, тывалар чурттап олурар девискээрин «оран-чуртум», «оран-савам», «аал-ораным» дээр. Оран деп билиишкин орун деп ске хамаарылгалыг болгу дег
* Беште, тыва тоолдарда болгаш тоолчургу чугааларда суг ораны азы үс ораны бар. Ында сг-далай дүвүнүӊ амыдыралы бодунуу-биле хайныккан.
* Алдыда, «кайгамчыктыг каптагай» ораны ээрге эртем дылы-биле Галактиканы ынча дээр. Ол оранга эӊме-тикчок сылдыстар болгаш Хүн хамааржыр. А улусчу ужурда черниӊ кырында турар довурак-доозуну-биле девискээри-дир.
* Чедиде, делегей ораны дээрге янзы-бүрү диптерниӊ каттышканын ынча дээр. Ол чер бөмбүрзээниӊ чоок турар агаары-биле катай девискээринге хамааржыр.
* Сесте, октаргай – эӊ-не делгем оран. Ол дириг амытаннарныӊ угаан-медерелиниӊ, сагыжыныӊ эӊ ырак, эӊ ханы хемчээли-биле тудуш.
* Тоста, өртемчей ораны. Аӊаа өрт-куюм болу берги дег кенен девискээрлер хамааржыр.

Өршээ! – дээрге,

Өршээп-ле бээр

Өөрүнчүг өртемчейим.

Чайла! – дээрге,

Чайлап-ла бээр

Чамбы-дивим.

Даш тоннуг,

Туман бөрттүг

Оран-таӊды хайырлаӊар!

Ажы-төлүм азырап

Өршээ, хайыракан!

Оран-чурттуӊ чечээ ышкаш

Онза-чараш төлдер,

Сайзанактап ойнап, хөглээр

Сай-ла даштан үре төлдер.

Кара-Доруг дерлиг турар,

Кандыг оран тепкеш келген?

Кара салбак хадып турар,

Кандыг хейниӊ белээ келген?

Эштеринге белектерлиг,

Эженинге албанныг,

Окпан-чикпен оолдуг,

Оранчаан чурттуг болзун!

Оран-делегейим, октаргай-делегейим,

Өршээ, хайыракан!

Оран-таӊдым, оът-ыяжым!

Оран-чуртумга, оваа-дагыырымга

Өргүп, мөгейип чор мен.